ปตท.มี2ทางเลือกใช้ภาษี
ผู้จัดการกองทุนต่างประเทศขอพบ “ไพรินทร์” รับฟังวิชันบริหาร ปตท. ชี้รัฐลดภาษีเหลือ 23% เล็งนำเงินลงทุนต่อเพื่อโอกาสโต หรือจ่ายปันผลเพิ่ม
3 ต.ค. 2554

ผู้จัดการกองทุนต่างประเทศขอพบ “ไพรินทร์” รับฟังวิชันบริหาร ปตท. ชี้รัฐลดภาษีเหลือ 23% เล็งนำเงินลงทุนต่อเพื่อโอกาสโต หรือจ่ายปันผลเพิ่ม
นายไพรินทร์ ชูโชติถาวร ประธานเจ้าหน้าที่บริหารและกรรมการผู้จัดการใหญ่ บริษัท ปตท. (PTT) เปิดเผยภายหลังเข้าบริหาร PTT ว่า ขณะนี้มีผู้จัดการกองทุนต่างประเทศขอเข้าพบเพื่อรับฟังนโยบายการบริหารงานของบริษัท และในวันข้างหน้าก็มีแผนที่จะเดินทางไปนำเสนอข้อมูล (โรดโชว์) ในต่างประเทศเช่นกัน 
ด้านแผนการบริหารงานนั้นจะดำเนินการไปตามกรอบและแผนที่วางไว้แล้ว เพราะปกติองค์กรอย่าง ปตท.มีการทำแผนธุรกิจระยะเวลา 5 ปี ซึ่งส่วนใหญ่ก็จะดำเนินการตามแผนนั้นและปตท.ในวันนี้ประโยชน์สำคัญสูงสุดไม่ได้อยู่ที่กำไรสูงสุดแต่อยู่ที่ความยั่งยืน 




สำหรับกรณีที่รัฐบาลมีนโยบายจะลดอัตราภาษีนิติบุคคลจาก 30% เหลือ 23% ในปี 2555 ถือว่าเป็นสิ่งที่ดี ซึ่งในส่วนของ ปตท.นั้นแต่ละปีจ่ายภาษีให้กับรัฐบาลประมาณ 7-8 หมื่นล้านบาท บริษัทคาดว่าจะนำเงินส่วนที่จ่ายภาษีลดลงไปลงทุนเพื่อขยายกิจการเพิ่มเติมจากงบลงทุนที่มีอยู่แล้ว หรืออาจจะมีการพิจารณาจ่ายเงินปันผลให้กับผู้ถือหุ้นเพิ่มเติมก็มีความเป็นได้เช่นกัน
“ทางที่ดีก่อนที่รัฐบาลจะประกาศเรื่องการลดภาษีนิติบุคคล น่าจะมีการเรียกบริษัทขนาดใหญ่เพื่อทำความเข้าใจร่วมกันว่าเงินภาษีที่รัฐบาลจะลดให้นั้นให้เอกชนนำไปลงทุนหรือขยายการลงทุนเพื่อให้เศรษฐกิจมีการหมุนได้ในหลายรอบๆ มากขึ้น ซึ่งสุดท้ายก็จะเป็นผลดีกับเศรษฐกิจของประเทศ” นายไพรินทร์ กล่าว
สำหรับแผนในอนาคตมีความชัดเจนว่า ปตท.จะต้องเติบโตจากต่างประเทศ ซึ่งโอกาสนั้นก็จะต้องมาจากการซื้อกิจการและการสร้างมูลค่าเพิ่มให้กับกิจการที่มีอยู่ รวมถึงเป็นไปได้ที่จะเพิ่มสัดส่วนการลงทุนในธุรกิจไฟฟ้ามากขึ้น 
ปัจจุบันในส่วนธุรกิจสำรวจและผลิตปิโตรเลียมนั้นมีบริษัท ปตท.สำรวจและผลิตปิโตรเลียม (PTTEP) เป็นหัวหอกชัดเจน ธุรกิจปิโตรเคมีก็จะมี ปตท.โกลเบิลเคมิคอล (PPTGC) และธุรกิจโรงกลั่นก็มีบริษัท ไทยออยล์ (TOP) ส่วนถ่านหินก็ได้เข้าซื้อที่ออสเตรเลียแล้ว
ด้านนายวีรพันธ์ พูลเกษม กรรมการผู้จัดการ บริษัท ไทคอน อินดัสเทรียล คอนเน็คชั่น (TICON) กล่าวว่า การที่รัฐบาลจะปรับลดอัตราภาษีนิติบุคคลลง ถือเป็นนโยบายที่ดีในการสนับสนุนการเติบโตของภาคเอกชนและยังมีส่วนช่วยให้ผลการดำเนินเติบโตดีขึ้น 
ปัจจุบันบริษัทเสียภาษีปีละ 250-300 ล้านบาท หากลดภาษีเหลือ 23% บริษัทจะมีเงินเพิ่มขึ้นประมาณ 60-70 ล้านบาท